RO
12.6.2023
Jurnalul Oficial al Uniunii Europene
C 205/31
Acțiune introdusă la 29 martie 2023 – Comisia Europeană/Republica Bulgaria (Cauza C-206/23) (2023/C 205/35) Limba de procedură: bulgara Părțile Reclamantă: Comisia Europeană (reprezentanți: B.
De Meester, E. Ruseva) Pârâtă: Republica Bulgaria
Concluziile reclamantei (1) Constatarea faptului că, prin neadoptarea actelor cu putere de lege și a actelor administrative necesare pentru a se conforma Directivei (UE) 2018/2001 (1) a Parlamentului European și a Consiliului din 11 decembrie 2018 privind promovarea utilizării energiei din surse regenerabile și, întrucât acele dispoziții nu au fost comunicate Comisiei, Republica Bulgaria nu și-a îndeplinit obligațiile care îi revin potrivit articolului 36 din această directivă.
(2) Obligarea Republicii Bulgaria la plata către Comisie a unui cuantum forfetar corespunzător celui mai mare dintre următoarele două: 1) cuantumul de 1 800 de euro pe zi înmulțit cu numărul de zile dintre ziua următoare expirării termenului de transpunere prevăzut în directivă și ziua în care încălcarea este remediată sau, în lipsa remedierii încălcării, ziua pronunțării hotărârii în prezenta cauză, 2) cuantumul forfetar minim de 504 000 euro.
(3) În cazul în care neîndeplinirea obligațiilor menționată la primul punct continuă până la data pronunțării hotărârii în prezenta cauză, obligarea Republicii Bulgaria la plata către Comisie a unei penalități cu titlu cominatoriu în cuantum de 9 720 de euro pe zi pentru fiecare zi de întârziere de la data pronunțării hotărârii în prezenta cauză până când Republica Bulgaria își îndeplinește obligațiile potrivit directivei.
(4) Obligarea Republicii Bulgaria la plata cheltuielilor de judecată.
Motivele și principalele argumente Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile stabilește cadrul juridic pentru promovarea energiei din surse regenerabile în sectorul producției de energie electrică, în sectorul încălzirii și răcirii, precum și în sectorul transporturilor în Uniunea Europeană.
Directiva stabilește obiectivul obligatoriu pentru Uniune, până în 2030, ca cel puțin 32 % din energie să provină din surse regenerabile.
Directiva prescrie măsuri care garantează că sprijinul pentru energia regenerabilă este rentabil și că se simplifică procedurile administrative pentru proiectele de energie regenerabilă.
De asemenea, aceasta facilitează participarea cetățenilor la tranziția energetică, permițând consumul de energie electrică proprie din surse regenerabile și crearea de comunități de energie regenerabilă.
În plus, directiva stabilește obiective concrete până în 2030 pentru creșterea ponderii surselor de energie regenerabilă în sectorul de încălzire și răcire, precum și în sectorul transporturilor, unde progresul surselor regenerabile este mai lent decât în sectorul energiei electrice.
Directiva consolidează, de asemenea, criteriile pentru asigurarea durabilității bioenergiei.
La 23 iulie 2021, Comisia a trimis Republicii Bulgaria o scrisoare de punere în întârziere prin care i s-a amintit că termenul pentru transpunerea directivei a expirat precum și că nu s-au notificat Comisiei măsurile pentru transpunerea deplină a acesteia.
La 2 decembrie 2021, Comisia a trimis Republicii Bulgaria un aviz motivat potrivit articolului 258 din Tratatul privind funcționarea Uniunii Europene.
Cu toate acestea, măsurile de transpunere a directivei încă nu au fost luate sau, în orice caz, nu au fost transmise Comisiei.
(1)
JO 2018, L 328, p. 82.